Birdman (elokuva)

Birdman or (The Unexpected Virtue of Ignorance), tai vain Birdman, on vuonna 2014 ensi-iltansa saanut Alejandro González Iñárritun ohjaama, osin käsikirjoittama ja tuottama satiirinen musta komediaelokuva. Se kertoo entisestä Hollywood-tähdestä, joka toivoo pääsevänsä taas parrasvaloihin esiintymällä Broadway-näytelmässä, jonka hän myös ohjaa ja käsikirjoittaa. Näytelmän ensi-illan lähestyessä hän kohtaa monia vaikeuksia ja esteitä. Lisäksi hän kuulee hänet kuuluisaksi tehneen Birdman-hahmon äänen päässään.

Birdman on ohjaaja-käsikirjoittaja Alejandro González Iñárritun seitsemäs kokopitkä elokuva. Hänen aikaisemmat elokuvansa olivat kaikki olleet draamoja, mikä sai hänet tekemään komedian. González Iñárritu, Nicolás Giacobone, Alexander Dinelaris Jr. ja Armando Bó Jr. työstivät elokuvan käsikirjoitusta kahden vuoden ajan. González Iñárritu halusi, että elokuva näyttäisi siltä kuin se olisi kuvattu yhdellä otolla. Tästä syystä näyttelijät kävivät läpi huolelliset ja vaikeat harjoitukset ennen elokuvan kuvaamista. Elokuva kuvattiin New Yorkissa keväällä 2013 ja se sai ensi-iltansa Venetsian elokuvajuhlilla 27. elokuuta 2014. Suomessa elokuvan ensi-ilta oli 16. tammikuuta 2015.

Elokuva sai erittäin hyviä arvosteluja kriitikoilta, jotka kehuivat erityisesti näyttelijöiden suorituksia ja Emmanuel Lubezkin elokuvausta. Sitä pidettiin yhtenä ilmestymisvuotensa parhaimmista elokuvista ja se sai monia palkintoja ja ehdokkuuksia. Se palkittiin muun muassa parhaan miespääosan ja parhaan käsikirjoituksen Golden Globella, parhaan näyttelijäkokoonpanon SAG-palkinnolla ja parhaan kuvauksen Baftalla. Elokuva sai yhdeksän Oscar-ehdokkuutta, joista se voitti neljä parhaasta elokuvasta, ohjauksesta, alkuperäisestä käsikirjoituksesta ja kuvauksesta.

 Juoni 

Riggan Thomson (Michael Keaton) on entinen Hollywood-tähti, joka tuli tunnetuksi esittämällä supersankari Birdmania tuottoisassa elokuvasarjassa vuosikymmeniä aiemmin. Riggan toivoo pääsevänsä takaisin suosioon Raymond Carverin novellista tehdyn Broadway-näytelmän avulla, jonka Riggan ohjaa, käsikirjoittaa ja jossa hän esittää pääosaa. Hänen paras ystävänsä Jake (Zach Galifianakis) tuottaa näytelmän, jossa muita pääosia esittävät Rigganin tyttöystävä Laura (Andrea Riseborough) ja ensi kertaa Broadway-näytelmässä esiintyvä Lesley (Naomi Watts).

Kun yksi näyttelijöistä, Ralph, loukkaantuu näytelmän harjoituksissa, Riggan palkkaa hänen tilalleen loisteliaan metodinäyttelijän Miken (Edward Norton). Mike kuitenkin pilaa näytelmän yleisöharjoitukset olemalla juovuksissa ja yrittäen raiskata Lesleyn kesken näytöksen. Sen lisäksi hän vetää lehdistön huomion pois Rigganilta. Riggan on valmis luovuttamaan, mutta Jake kannustaa häntä jatkamaan. Riggan yllättää huumeriippuvuudesta toipuvan tyttärensä Samin (Emma Stone) polttamassa kannabista. Sam väittää, että kukaan ei välitä Rigganista ja että hänen näytelmänsä on yhtä tyhjän kanssa.

Viimeisen yleisöharjoituksen aikana Riggan lukitsee itsensä vahingossa ulos teatterista, ja joutuu kulkemaan Times Squaren läpi alushoususillaan. Rigganista tulee internetsensaatio, kun tämä nolo kohtaus päätyy kuvattavaksi. Myöhemmin hän törmää New York Timesin kriitikkoon Tabitha Dickinsoniin (Lindsay Duncan), joka kertoo vihaavansa Hollywood-kuuluisuuksia, jotka esittävät olevansa näyttelijöitä, ja kertoo aikovansa tuhota Rigganin näytelmän antamalla sille surkeimman arvostelun koskaan. Riggan juo itsensä humalaan ja sammuu kadulle. Seuraavana päivänä hän hallusinoi keskustelevansa Birdmanin kanssa, joka yrittää saada hänet vakuuttuneeksi uudesta Birdman-elokuvasta, ja näkee itsensä lentämässä New Yorkin läpi teatterille.

Näytelmän ensi-illassa Riggan käyttää oikeaa asetta kohtauksessa, jossa hänen hahmonsa ampuu itsensä, ja ampuu nenänsä irti. Hän saa raikuvat aplodit yleisöltä. Jake tulee tapaamaan Riggania sairaalaan ja kertoo Tabithan antaneen hänelle loistavan arvostelun. Sam tuo hänelle kukkia ja lähtee hakemaan vaasia. Riggan avaa ikkunan ja astuu sen ulkopuolelle. Kun Sam tulee takaisin, Riggan on poissa. Sam katsoo ulos avoimesta ikkunasta ensin kadulle ja sitten ylös taivaalle hymyillen.

 Rooleissa 

 Vastaanotto 

Elokuva on saanut erittäin hyvän vastaanoton kriitikoilta. Rotten Tomatoes -sivuston mukaan 254 arvostelun perusteella kriitikoiden arvosteluista 93 prosenttia oli myönteisiä. Arvosteluja keräävän Metacritic-sivuston mukaan 49 arvostelun perusteella laskettuna kriitikoiden arvosteluista 88 prosenttia oli myönteisiä.

Variety-lehden Peter Debruge kehui Michael Keatonin roolisuoritusta ja kutsui sitä vuosisadan paluuksi.

 Palkinnot ja ehdokkuudet 
Palkinnot ja ehdokkuudet Palkinto Kategoria Ehdokas Tulos Oscar Paras elokuva Alejandro González Iñárritu, John Lesher ja James W. Skotchdopole  Paras ohjaus Alejandro González Iñárritu  Paras miespääosa Michael Keaton  Paras miessivuosa Edward Norton  Paras naissivuosa Emma Stone  Paras alkuperäinen käsikirjoitus Alejandro González Iñárritu, Nicolás Giacobone, Alexander Dinelaris Jr. ja and Armando Bo  Paras kuvaus Emmanuel Lubezki  Parhaat äänitehosteet Martin Hernández and Aaron Glascock  Paras äänitys Jon Taylor, Frank A. Montaño ja Thomas Varga  Bafta  Paras elokuva Alejandro González Iñárritu, John Lesher ja James W. Skotchdopole  Paras ohjaus Alejandro González Iñárritu  Paras miespääosa Michael Keaton  Paras miessivuosa Edward Norton  Paras naissivuosa Emma Stone  Paras alkuperäinen käsikirjoitus Alejandro González Iñárritu, Nicolás Giacobone, Alexander Dinelaris Jr ja Armando Bo  Paras musiikki Antonio Sanchez  Paras kuvaus Emmanuel Lubezki  Paras leikkaus Douglas Crise ja Stephen Mirrione  Paras äänitys Thomas Varga, Martin Hernández, Aaron Glascock, Jon Taylor ja Frank A. Montaño  Golden Globe  Paras musikaali- tai komediaelokuva   Paras ohjaus Alejandro González Iñárritu  Paras miespääosa musikaali- tai komediaelokuvassa Michael Keaton  Paras miessivuosa Edward Norton  Paras naissivuosa Emma Stone  Paras käsikirjoitus Alejandro González Iñárritu, Nicolás Giacobone, Alexander Dinelaris, Armando Bo  Paras musiikki Antonio Sanchez  Screen Actors Guild  Paras näyttelijäkokoonpano Zach Galifianakis, Michael Keaton, Edward Norton, Andrea Riseborough, Amy Ryan, Emma Stone ja Naomi Watts  Paras miespääosa Michael Keaton  Paras miessivuosa Edward Norton  Paras naissivuosa Emma Stone 

 Lähteet 

 Aiheesta muualla 





Luokka:Vuoden 2014 yhdysvaltalaiset elokuvat 
Luokka:Alejandro González Iñárritun ohjaamat elokuvat
Luokka:Yhdysvaltalaiset mustan komedian elokuvat
Luokka:Satiiriset elokuvat
Luokka:Searchlight Picturesin elokuvat
Luokka:Parhaan elokuvan Oscar-palkinnon saaneet elokuvat
Luokka:Parhaan ohjauksen Oscar-palkinnon saaneet elokuvat
Luokka:Parhaan alkuperäisen käsikirjoituksen Oscar-palkinnon saaneet elokuvat
Luokka:Parhaan kuvauksen Oscar-palkinnon saaneet elokuvat
Luokka:Golden Globe -palkitut elokuvat
Luokka:SAG-palkitut elokuvat
Luokka:BAFTA Film Award -palkitut elokuvat